รัฐบาลไทย-ข่าวทำเนียบรัฐบาล-รัฐมนตรีเกษตรฯ เปิดการประชุมใหญ่สามัญ ประจำปี 2563 ชุมนุมสหกรณ์เครดิตยูเนี่ยนแห่งประเทศไทย จำกัด
วันเสาร์ที่ 25 กรกฎาคม 2563
รัฐมนตรีเกษตรฯ เปิดการประชุมใหญ่สามัญ ประจําปี 2563 ชุมนุมสหกรณ์เครดิตยูเนี่ยนแห่งประเทศไทย จํากัด
รัฐมนตรีเกษตรฯ เปิดการประชุมใหญ่สามัญ ประจําปี 2563 ชุมนุมสหกรณ์เครดิตยูเนี่ยนแห่งประเทศไทย จํากัด มุ่งเน้นให้ใช้หลักธรรมาภิบาลในการบริหารงาน เพื่อนําพาสหกรณ์ให้บรรลุเป้าหมายและนําพาประเทศไปสู่ความมั่นคง
รัฐมนตรีเกษตรฯ เปิดการประชุมใหญ่สามัญ ประจําปี 2563 ชุมนุมสหกรณ์เครดิตยูเนี่ยนแห่งประเทศไทย จํากัด มุ่งเน้นให้ใช้หลักธรรมาภิบาลในการบริหารงาน เพื่อนําพาสหกรณ์ให้บรรลุเป้าหมายและนําพาประเทศไปสู่ความมั่นคง
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ร่วมวางพวงมาลัยแสดงความรําลึกถึงผู้นํารุ่นบุกเบิกขบวนการเครดิตยูเนี่ยนในประเทศไทย รูปปั้น บาทหลวง อัลเฟรด บอนแนงค์ พร้อมมอบโล่ประกาศเกียรติคุณให้แก่สหกรณ์ที่ได้รับรางวัลโล่พระราชทานสหกรณ์ดีเด่นระดับชาติ ประจําปี 2563 ประเภทสหกรณ์เครดิตยูเนี่ยนและกรรมการดําเนินการ ผู้ตรวจสอบกิจการที่ดํารงตําแหน่งครบวาระให้ปี 2562 และเป็นประธานเปิดการประชุมใหญ่สามัญ ประจําปี 2563 ชุมนุมสหกรณ์เครดิตยูเนี่ยนแห่งประเทศไทย จํากัด โดยมีนายพิเชษฐ์ วิริยะพาหะ อธิบดีกรมส่งเสริมสหกรณ์ และนายโอภาส ทองยงค์ อธิบดีกรมตรวจบัญชีสหกรณ์ เข้าร่วม ณ ห้องประชุมใหญ่ ชุมนุมสหกรณ์เครดิตยูเนี่ยนแห่งประเทศไทย จํากัด
นายเฉลิมชัย กล่าวว่า ขบวนการสหกรณ์เครดิตยูเนี่ยน มีส่วนในการพัฒนาคน พัฒนาคุณภาพชีวิต พัฒนาเศรษฐกิจสังคม ชุมชนให้เกิดความเข้มแข็ง ด้วยวิธีการสหกรณ์เครดิตยูเนี่ยน นับว่าเป็นองค์กรทางการเงินและสวัสดิการของประชาชน โดยประชาชน เพื่อประชาชนอย่างแท้จริง ทั้งที่ไม่มีรายได้ประจําหรือมีรายได้ที่ไม่แน่นอน และมีอาชีพที่หลากหลาย ซึ่งส่วนใหญ่เป็นประชาชนระดับฐานรากของประเทศ มีอาชีพเป็นเกษตรกร ชนเผ่าในพื้นที่สูง ผู้ด้อยโอกาส และคนพิการ เป็นต้น ซึ่งได้มุ่งเน้นการยกระดับคุณภาพชีวิตของประชาชนทั้งทางเศรษฐกิจและสังคม อีกทั้งยังส่งเสริมการจัดสวัสดิการตั้งแต่เกิดจนถึงเสียชีวิต มีการส่งเสริมการออมทรัพย์ ให้บริการเงินกู้ บริหารงานโดยใช้หลักประชาธิปไตย ปลูกฝังจิตสํานึกและคุณธรรม พร้อมทั้งได้น้อมนําหลักปรัชญาเศรษฐกิจพอเพียงเข้ามาใช้เป็นแนวในการดําเนินงาน เพื่อให้เกิดการช่วยเหลือตนเอง และช่วยเหลือกัน ซึ่งเป็นการแบ่งเบาภาระการดูแล ช่วยเหลือจากภาครัฐได้เป็นอย่างมาก เกิดประโยชน์ต่อการพัฒนาประเทศในภาพรวม โดยปัจจุบันมีสหกรณ์/กลุ่มเครดิตยูเนี่ยน จํานวน 1,181 แห่ง แยกเป็นสหกรณ์เครดิตยูเนี่ยน จํานวน 589 สหกรณ์ และกลุ่มเครดิตยูเนี่ยนเตรียมจัดตั้งสหกรณ์เครดิตยูเนี่ยน จํานวน 592 แห่ง และมีสมาชิกรายบุคคล จํานวน 1,205,660 คน กระจายอยู่ในพื้นที่ 75 จังหวัดของประเทศไทย
"สหกรณ์มีความสําคัญและมีบทบาทต่อประเทศในการนําพาประเทศไปในทิศทางต่าง ๆ ซึ่งรูปแบบสหกรณ์มีความเหมาะสมกับประเทศ บนพื้นฐานของการช่วยเหลือซึ่งกันและกัน และมีการดําเนินการที่ชัดเจนเป็นระบบ แต่อย่างไรก็ตาม จะต้องมุ่งเน้นการสร้างธรรมาภิบาลที่ดี ซึ่งจะเป็นการส่งเสริมให้ประสบความสําเร็จและเป็นที่ยอมรับในสังคม โดยหัวใจสําคัญคือการบริหารงานที่ดีที่จะนําพาสหกรณ์ไปสู่จุดมุ่งหมายได้ อีกทั้งยังเป็นการเรียกศรัทธาของพี่น้องประชาชนให้กลับมาเชื่อมั่นในระบบสหกรณ์ต่อไป และสําหรับในส่วนของกระทรวงเกษตรและสหกรณ์ มีกรมส่งเสริมสหกรณ์และกรมตรวจบัญชีสหกรณ์เป็นหน่วยงานที่กํากับดูแล ซึ่งจะต้องทํางานหนักขึ้น ต้องไม่ให้เกิดความผิดพลาดซ้ําอีก จึงต้องบูรณาการทุกภาคส่วนที่เกี่ยวข้อง เข้ามาช่วยกันดําเนินงานเพื่อให้เกิดผลสําเร็จ และกระทรวงเกษตรฯ พร้อมที่จะเข้าไปดูแลและให้คําแนะนํา เพื่อให้สหกรณ์บรรลุเป้าหมายคือความสําเร็จของสหกรณ์์ทั้งหมดในประเทศไทย" นายเฉลิมชัย กล่าว
ทั้งนี้ ชุมนุมสหกรณ์เครดิตยูเนี่ยนแห่งประเทศไทย จํากัด (ช.ส.ค.) เป็นองค์กรกลางของขบวนการสหกรณ์เครดิตยูเนี่ยนระดับชาติ จัดตั้งขึ้นภายใต้พระราชบัญญัติสหกรณ์ มีฐานะเป็นชุมนุมสหกรณ์ระดับประเทศของประเภทสหกรณ์เครดิตยูเนี่ยน ดําเนินงานภายใต้วิสัยทัศน์ที่ว่า “สถาบันกลางและผู้นําทางขบวนการสหกรณ์เครดิตยูเนี่ยนของประเทศไทย” มีบทบาทหน้าที่เป็นผู้แทนให้ความคุ้มครองรักษาผลประโยชน์ร่วมกันของสหกรณ์เครดิตยูเนี่ยนสมาชิก การจัดและให้สวัสดิการ และการสงเคราะห์แก่สมาชิกสหกรณ์ โดยการจัดตั้งเป็น “กองทุนสวัสดิการ” ของขบวนการสหกรณ์เครดิตยูเนี่ยน และมีภารกิจในการเผยแพร่ จัดตั้งพัฒนาส่งเสริมสหกรณ์เครดิตยูเนี่ยนในประเทศไทย ให้เกิดความเข้มแข็งมั่งคงและยั่งยืน ซึ่งการจัดประชุมในครั้งนี้ มีวัตุประสงค์เพื่อให้สหกรณ์สมาชิกชุมนุมสหกรณ์เครดิตยูเนี่ยนแห่งประเทศไทย จํากัด ได้รับทราบผลการดําเนินงาน ประจําปี 2562 และเพื่อให้ผู้แทนสมาชิกทั่วประเทศได้พบปะแลกเปลี่ยนความคิดเห็น และประสบการณ์ซึ่งกันและกัน